2017. aasta Vormel 1 hooaeg

2017. aasta vormel 1 hooaeg on vormel 1 maailmameistrivõistluste 68. hooaeg, mis algas 26. märtsil 2017 Austraalias ja lõppes 26. novembril 2017 Araabia Ühendemiraatides. Hooaja jooksul peeti 20 ringrajal ühe- kuni neljanädalase vahega 20 võistlusnädalavahetust.

2017. aasta hooaja võidutiitli kindlustas konstruktorite arvestuses neljandat aastat järjest Mercedes-AMG Petronas Motorsport. 22. oktoobril toimunud [[USA Grand Prix|USA grand prix''']] lõpuks oli tiim kogunud piisavalt palju punkte, et edestada punktiarvestuses teist kohta hoidvat Scuderia Ferrari meeskonda. Nädal aega hiljem Mehhikos toimunud hooaja 18. etapil kindlustas Mercedese sõitja Lewis Hamilton individuaalarvestuses esimese britina sarja ajaloos neljanda maailmameistritiitli. Hamilton lõpetas sõidu kaheksandal kohal, mis oli võiduks piisav, kuna ainukene teine potentsiaalne esikohale pretendeerija, Ferrari esisõitja Sebastian Vettel, lõpetas sõidu neljandal kohal, mis tähendas, et kaks sõitu enne hooaja lõppu oli sõitjate punktivahe 58 punkti. 
 
Sõitjad ja meeskonnad
2017. aasta hooajal osales sarjas 10 võistkonda, igas võistkonnas võistles korraga kaks sõitjat. Hooaja jooksul võis ühe võistkonna eest sõita kuni neli sõitjat, kellest kõik võisid ka punkte teenida.

Hooajaeelsed meeskonnamuudatused
 2016. aasta hooaja viimasel kohal lõpetanud Manor Racing Team loobus sarjas osalemisest kaks kuud enne 2017. aasta Austraalia etappi juhtkonna lagunemise ning uute investorite puudumise tõttu, jättes sarja osalema 11 võistkonna asemel 10.
 Eelnevalt Ferrari jõuallikat kasutanud Toro Rosso sõlmis taas lepingu Renault Sport Racinguga, kasutamaks 2017. ja 2018. aastal Renault jõuallikat, nagu 2014. ja 2015. aastal.
 Sauber sõlmis lepingu Ferrariga, mille kohaselt kasutavad nad eelmise hooaja viimaste uuendustega Ferrari jõuallikaid. Tollase Sauberi meeskonnajuhi Monisha Kaltenborni sõnul aitab see leping keskendada auto aerodünaamika ja šassii arendamisele.

Hooajaeelsed sõitjate rivistuse muudatused
 2016. aasta maailmameister Nico Rosberg otsustas viis päeva pärast 2016. aasta hooaja lõppu sarjast lahkuda ning oma tiitlit mitte kaitsta. Tema asemel sõitis Mercedese meeskonnas koos Lewis Hamiltoniga endine Williamsi meeskonna soomlasest sõitja Valtteri Bottas.
 Force India sõitja Nico Hülkenberg lahkus võistkonnast ning sõlmis lepingu Renault'ga. Tema koha meeskonnas sai endine Marussia Racing Teami sõitja Esteban Ocon.
 Kevin Magnussen loobus Renault pakkumisest jätkata nende võistkonnas 2017. aastal ning sõlmis Haasi meeskonnaga mitmeaastase lepingu. Ta asus Esteban Gutiérreze asemel Romain Grosjeani meeskonnakaaslaseks. Haas Gutiérrezega lepingut ei pikendanud ja ta liikus edasi vormeli E sarja.
 Felipe Massa, kes oli eelmise hooaja lõpus teatanud sarjast lahkumisest, sai Williamsilt kutse võistkonnaga taas liituda, kuna Bottas oli lahkumas Mercedesesse ja Williams soovis oma teise sõitja, kanadalasest uustulnuka Lance Strolli kõrvale kogenud sõitjat. Strollist sai läbi aegade noorim sõitja peale Max Verstappenit, kes on vormel 1 sarjas võistelnud.
 2009. aasta maailmameister Jenson Button astus põhisõitja kohalt tagasi ning tema asemele asus 2015. aasta GP3 sarja meister ja McLareni reservsõitja belglane Stoffel Vandoorne.
 Marussia Racing Teami lahkumisega sarnaselt Esteban Oconile sõitjakohata jäänud Pascal Wehrelin ühines Sauberi võistkonnaga ning asus sõitma Felipe Nasri asemel rootslase Marcus Ericssoni kõrval.

Hooajasisesed muudatused
 Sauberi sõitja Pascal Wehrlein pidi seljavigastuse tõttu vahele jätma hooaja esimesed kaks etappi Austraalias ja Hiinas ning tema asemel sõitis Ferrari reservsõitja Antonio Giovinazzi. Giovinazzi võistkonnale punkte tuua ei suutnud ning tema parim tulemus oli 12. koht Austraalias.
 Fernando Alonso jättis vahele [[Monaco Grand Prix|Monaco grand prix']], et osaleda McLareni eest Indianapolis 500 võidusõidul. Teda asendas endine meeskonnakaaslane Jenson Button, kelle jaoks lõppes etapp avariiga, milles Button sõitis otsa Pascal Wehrleinile, mille tõttu viimase auto küljele paiskus ning teepiirde najale seisma jäi. Buttoni enda autol purunes esivedrustus ning ta katkestas sõidu.
 Paul di Resta asendas Ungari grand prix'l Williamsi sõitjat Felipe Massat, kes haiguse tõttu sõidust kõrvale jääda otsustas. Di Resta sõitis viimati 2013. aastal Brasiilias ning sai teada kvalifikatsioonis osalemisest pool tundi enne selle algust.
 Mehhiko grand prix'l anti Pierre Gasleyle võimalus sõita Toro Rossos senini vaid neli punkti teeninud Daniil Kvyati asemel. Sellele järgnevalt anti Gasleyle võimalus sõita ka Jaapani grand prix'l. Toro Rosso teine sõitja, Carlos Sainz Jr., sõitis alates USA grand prix'st Renault' eest, asendades britti Jolyon Palmerit. USA grand prix'ks naasis Kvyat Toro Rossosse, et sõita prantslase Gasley kõrval, kuid järgmiseks etapiks tagandati venelane taas ning Toro Rosso teiseks sõitjaks sai Brendon Hartley.
 

Hooaja kalender
2017. aasta hooajal läbitud etapid.

Muudatused kalendris
 Saksamaa grand prix eemaldati kalendrist
 Hiina ja Bahreini sõitude toimumise ajad vahetati omavahel ning algselt planeeritud Malaisia ja Singapuri etappide toimumise aegade vahetust vastu ei võetud.
 Aserbaidžaani sõit tõsteti nädal aega varasemaks, et vältida kattumist Le Mansi 24 tunni sõiduga.

Tehnika- ja üldregulatsioonid

Tehniliste regulatsioonide muudatused
2017. aasta hooaja tehniliste regulatsioonide muutmise põhirõhk langes sõidukite kerele ja rehvidele. Vormelid muutusid aerodünaamiliselt pidavamaks, millega kaasnesid oluliselt kõrgemad kiirused kurvides ning selle tõttu ka sõitjatele tugevamini mõjuvad gravitatsioonijõud, mis muutsid spordi füüsiliselt veelgi raskemaks. Sisse viidud tehniliste regulatsioonide hulka kuuluvad järgnevad muudatused:
 Rehvide laiust suurendati ligikaudu 25%. Tagumiste rehvide laius suurenes 325 mm pealt 405 mm peale ning esirehvide laius 245 mm pealt 305 mm peale.
 Sõiduki üldine laius suurenes 1800 mm pealt 2000 mm peale ja kere laius peab jääma vahemikku 1400–1600 mm.
 Esitiiva ulatust tõsteti 1650 mm pealt 1800 mm peale
 Tagatiiva maksimaalne kõrgus langetati 950 mm pealt 800 mm peale.
 Difuuseri kõrgus kasvas 125 mm pealt 175 mm-ni ning laius 1000 mm-lt 1050 mm peale.
 Sõiduki maksimaalset kaalu ilma rehvideta tõsteti 702 kg pealt 722 kg peale.
 Jõuallikas on jaotatud kuueks elemendiks: ICE (sisepõlemismootor), MGU-K (kineetilise energia mootor), MGU-H (soojusenergia mootor), ES (energiasalvesti), TC (turbolaadur), CE (kontrollelektroonika), millest igaühte tohib kasutada hooaja jooksul kuni nelja osa, ilma et kaasneks karistus stardirivis tahapoole liigutamisega. Välja arvatud juhul, kui jõuallika tarnija osaleb esimest aastat. Viimasel juhul on kuni viis komplekti lubatud kasutada. Kui ühe võistlusnädalavahetuse jooksul vahetatakse välja enam kui üks komponent, millega kaasneb karistus, tohib ilma lisakaristusteta kasutada järgmisel sõidul vaid viimasena välja vahetatud komponenti.
 Jõuallikaid sisse ostvate meeskondade jaoks on jõuallikate hinda vähendatud 1 000 000 € võrra hooaja kohta võrreldes 2016. aastaga.

 Üldised muudatused 
2017. aasta hooaeg on esimene, mille jooksul ei olnud enam sarja esimeheks 40 aastat vormel 1 sarja eest vedanud Berine Eccelstone, kes lahkus oma ametikohalt peale seda, kui Liberty Media Corporation sarjas enamusosaluse välja ostis. Sarja uueks esimeheks sai Chase Carey.

Tulemused

Sõitjate arvestuse lõpptulemus
Meistriks tulnud Lewis Hamiltonile järgnesid teise koha saavutanud Sebastian Vettel ning kolmandana lõpetanud Valtteri Bottas.

Etappide tulemused
Individuaalsete etappide tulemused.

2017 Formula 1 Rolex Australian Grand Prix

2017. aasta Austraalia grand prix oli 2017. aasta vormel 1 maailmameistrivõistluste 68. hooaja avaetapp Austraalias Melbourne'is Albert Parki ringrajal. Austraalia grand prix'' toimus 26. märtsil 2017.

Viited

Vormel 1
Vormel 1